ΓΡΑΠΤΗ ΕΡΩΤΗΣΗ E-0247/98 υποβολή: Christoph Konrad (PPE) προς την Επιτροπή (13 Φεβρουαρίου 1998)

Θέμα: Εκμετάλλευση, εκ μέρους επιχειρήσεων της κινητής τηλεφωνίας, της κυρίαρχης θέσης τους στην αγορά, σε περιπτώσεις συνδιαλέξεων που διεξάγονται από κινητά τηλέφωνα προς τηλέφωνα του σταθερού τηλεφωνικού δικτύου και αντιθέτως

Οι τιμές για συνδιαλέξεις που διεξάγονται από κινητά τηλέφωνα προς τηλέφωνα του σταθερού τηλεφωνικού δικτύου και αντιθέτως διαφέρουν αισθητώς από κράτος μέλος σε κράτος μέλος της ΕΕ. Σε ορισμένες, επίσης, αγορές οι τιμές αυτές έχουν παραμείνει, παρά την ισχυρή μείωση των δαπανών επέκτασης των σχετικών δικτύων, σταθερές. Η κατάσταση αυτή δημιουργεί τα ακόλουθα δύο ερωτήματα:

1. Ευσταθεί η υπόνοια ότι σε ορισμένα κράτη μέλη κυριαρχούν στην αγορά της κινητής τηλεφωνίας συγκριμένες επιχειρήσεις οι οποίες χρεώνουν τους καταναλωτές με υπερβολικούς λογαριασμούς για συνδιαλέξεις του ανωτέρου τύπου;

2. Εάν ναι, θεωρεί η Επιτροπή ότι είναι καθήκον της να παρουσιάσει στο πλαίσιο μελέτης - ανάλογης με αυτή που δημοσιεύτηκε προσφάτως και είχε ως αντικείμενο τις τιμές των συνδέσεων του σταθερού τηλεφωνικού δικτύου - το ύψος των τιμών που ισχύουν σε κάθε κράτος μέλος για τις συνδέσεις του ανωτέρω τύπου καθώς και την αντίστοιχη χρονική διάρκεια, ώστε το αποτέλεσμα του ανταγωνισμού να είναι προς το συμφέρον των καταναλωτών;

Απάντηση του κ. Van Miert εξ ονόματος της Επιτροπής (30 Μαρτίου 1998)

1. Δεσπόζουσα θέση και υπερβολικές τιμές

Μέχρι σήμερα, η Επιτροπή δεν χρειάστηκε να αποφανθεί για υπόθεση κατάχρησης δεσπόζουσας θέσης όσον αφορά τις τιμές που εφαρμόζονται από τους φορείς εκμετάλλευσης της κινητής τηλεφωνίας. Οι εθνικές αγορές της κινητής τηλεφωνίας χαρακτηρίζονται γενικά από έντονο ανταγωνισμό μεταξύ των διαφόρων κατόχων αδειών εκμετάλλευσης.

Ωστόσο, όπως όλοι οι άλλοι φορείς εκμετάλλευσης δικτύων, οι φορείς εκμετάλλευσης της κινητής τηλεφωνίας ελέγχουν τον τερματισμό των κλήσεων στα δίκτυά τους. Ο λόγος γι' αυτό είναι ότι οι κλήσεις σε κινητό ή άλλο δίκτυο τερματίζονται υποχρεωτικά στο δίκτυο στο οποίο είναι συνδρομητής ο καλούμενος.

Η Επιτροπή δεν διαθέτει επαρκή στοιχεία όσον αφορά το επίπεδο των τιμών για τις κλήσεις μεταξύ σταθερών και κινητών δικτύων. Οι τιμές αυτές εξαρτώνται σε μεγάλο βαθμό από τα τέλη διασύνδεσης μεταξύ των δικτύων.

Η τιμολόγηση της διασύνδεσης για κλήσεις από κινητά σε σταθερά δίκτυα υπόκειται γενικά στις αρχές της διαφάνειας, της αμεροληψίας και του προσανατολισμού προς στο κόστος που αναφέρονται στην οδηγία ONP (Open Network Provision) ((Οδηγία του Συμβουλίου 90/387/EEC για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω της εφαρμογής της παροχής ανοικτού δικτύου (ΕΕ L 192, της 24ης Ιουλίου 1990), όπως τροποποιήθηκε από το Ευρωπαϊκό Κοινοβούλιο και το Συμβούλιο 97/51/EC (ΕΕ L 295, της 29ης Οκτωβρίου 1997). )). Οι ρυθμιστικές αρχές ελέχουν την τήρηση των εν λόγω υποχρεώσεων σε κάθε κράτος μέλος. Αναμένεται ότι μελλοντικά θα μειωθούν τα τέλη διασύνδεσης και ότι αυτό θα έχει ως αποτέλεσμα τη μείωση των τιμών για τους καταναλωτές για κλήσεις από κινητά σε σταθερά δίκτυα.

Στο πλαίσιο της οδηγίας ONP, η τιμολόγηση διασύνδεσης των φορέων εκμετάλλευσης της κινητής τηλεφωνίας δεν υπόκειται στις ίδιες υποχρεώσεις διαφάνειας και προσανατολισμού προς στο κόστος, εφόσον οι φορείς εκμετάλλευσης δεν έχουν σημαντική ισχύ στην αγορά, δηλαδή εφόσον το μερίδιο αγοράς τους δεν υπερβαίνει το 25% της αγοράς της διασύνδεσης στο σύνολό της. Οι φορείς αυτοί υπόκεινται, ωστόσο, στους κοινοτικούς κανόνες ανταγωνισμού, οι οποίοι αποσκοπούν στην παρεμπόδιση κάθε εναρμονισμένης πρακτικής που θα μπορούσε, για παράδειγμα, να οδηγήσει στον καθορισμό υπερβολικών τιμών στον τομέα της τηλεφωνίας.

2. Μελέτες για την τιμολόγηση της διασύνδεσης μεταξύ σταθερών και κινητών δικτύων

Η σύσταση της Επιτροπής της 8ης Ιανουαρίου 1998 για τη διασύνδεση ((ΕΕ L 73 της 12ης Μαρτίου 1998. )) είχε ως στόχο την παροχή πληροφοριών στις εθνικές ρυθμιστικές αρχές σχετικά με την βέλτιστη πρακτική για τον καθορισμό των τελών διασύνδεσης και το λογιστικό σύστημα. Η σύσταση αυτή αφορά, ωστόσο, μόνο τις κλήσεις σε σταθερά δίκτυα. Στην πράξη, καθήκον των εθνικών ρυθμιστικών αρχών είναι να διασφαλίζουν ότι η τιμολόγηση διασύνδεσης των φορέων εκμετάλλευσης του σταθερού δικτύου θα διέπεται από τις αρχές της διαφάνειας και θα είναι προσανατολισμένη στο κόστος.

Η οδηγία ONP δεν περιέχει καμία τέτοιου είδους υποχρέωση για τη διασύνδεση από ένα σταθερό σε ένα κινητό δίκτυο, εκτός για τους φορείς εκμετάλλευσης της κινητής τηλεφωνίας που θεωρούνται ότι έχουν μεμονωμένα σημαντική ισχύ στην αγορά της διασύνδεσης συνολικά. Ωστόσο, τέτοιοι φορείς εκμετάλλευσης δεν αναμένεται να εμφανιστούν βραχυπρόθεσμα στην αγορά. Κατά συνέπεια, επί του παρόντος δεν προβλέπεται καμία μελέτη όσον αφορά τη διασύνδεση σε κινητά δίκτυα για τον καθορισμό της «βέλτιστης τρέχουσας πρακτικής».

Η Επιτροπή παρακολουθεί, ωστόσο, προσεκτικά την τιμολόγηση διασύνδεσης μεταξύ των κινητών και των σταθερών δικτύων. Η τρίτη έκθεση για την ενσωμάτωση της οδηγίας στην εθνική νομοθεσία της 18ης Φεβρουαρίου 1998 ((COM (98) 80 τελικό. )) περιέχει επισκόπηση της τιμολόγησης διασύνδεσης μεταξύ των φορέων εκμετάλλευσης σταθερών δικτύων και των φορέων εκμετάλλευσης της κινητής τηλεφωνίας σε όλα τα κράτη μέλη.

Στο πλαίσιο αυτό, η Επιτροπή άρχισε επίσης τη διεξαγωγή έρευνας υπό το φως των κανόνων ανταγωνισμού της συνθήκης ΕΚ. Η έρευνα αυτή αφορά τόσο τις τιμές των κλήσεων μεταξύ των σταθερών και των κινητών δικτύων όσο και τα αντίστοιχα τέλη διασύνδεσης σε όλα τα κράτη μέλη. Η Επιτροπή κάλεσε τους φορείς εκμετάλλευσης των σταθερών δικτύων και τους φορείς εκμετάλλευσης της κινητής τηλεφωνίας σε όλα τα κράτη μέλη να προσκομίσουν πληροφορίες, προκειμένου να αποκτήσει μια συνολική εικόνα της τιμολόγησης διασύνδεσης μεταξύ των σταθερών και των κινητών δικτύων καθώς και των τιμών για τους καταναλωτές για τις αντίστοιχες κλήσεις. Οι απαντήσεις έπρεπε να αποσταλούν στην Επιτροπή έως τα τέλη Φεβρουαρίου, ούτως ώστε να καταστεί δυνατό να υποβληθεί μια πρώτη ανάλυση κατά τα τέλη Απριλίου.